b"\n_START_ARTICLE_\nPere Caim\xc3\xb3 i Basc\xc3\xb3s\n_START_SECTION_\nBiografia\n_START_PARAGRAPH_\nDe jovenet va viure a Cuba, d'on en va tornar el 1853. Particip\xc3\xa0 en la revoluci\xc3\xb3 de 1854 i fou capit\xc3\xa0 de la Mil\xc3\xadcia Nacional, per\xc3\xb2 el 1856 va combatre la reacci\xc3\xb3 de Leopoldo O'Donnell, motiu pel qual el 1859 fou encausat i expulsat de la Mil\xc3\xadcia. Fou empresonat per participar en les diverses conspiracions de 1867 i l'alliberaren despr\xc3\xa9s de la revoluci\xc3\xb3 de 1868, amb el triomf de la qual fou nomenat alcalde de Sant Feliu de Gu\xc3\xadxols._NEWLINE_Aleshores es va fer membre del Partit Republic\xc3\xa0 Democr\xc3\xa0tic Federal i fou elegit diputat per Girona a les eleccions generals espanyoles de 1869. Fou el representant de Girona en el Pacte de Tortosa i particip\xc3\xa0 en l'aixecament dels republicans federals (Francesc Sunyer i Capdevila, Joan D\xc3\xa9u i Ros, Josep Toribi d'Ametller i Isern) anomenat Foc de la Bisbal. Fou condemnat a mort en un consell de guerra, per\xc3\xb2 finalment bandejat pel general Prim i fou substitu\xc3\xaft en l'esc\xc3\xb3 per Josep Toribi d'Ametller i Isern. Es va instal\xc2\xb7lar a M\xc3\xb2naco, on hi va escriure un opuscle sobre la revolta. Va tornar per a participar en la revolta de les quintes de novembre de 1872 i quan es proclam\xc3\xa0 la Primera Rep\xc3\xbablica Espanyola fou novament escollit alcalde de Sant Feliu de Gu\xc3\xadxols, on va organitzar la defensa dels atacs carlins. En produir-se la restauraci\xc3\xb3 borb\xc3\xb2nica es va exiliar novament i no va tornar a Catalunya fins al 1876."